នរោត្តម មុនីនាថ សីហនុ

អ្នកល្បីឈ្មោះរបស់ខ្មែរ

សម្ដេចព្រះមហាក្សត្រី នរោត្ដម មុនីនាថ សីហនុ ព្រះវររាជមាតាជាតិខ្មែរ ក្នុងសេរីភាព សេចក្តីថ្លៃថ្នូរ និងសុភមង្គល (ព្រះនាមដើម ប៉ូល ម៉ូនិក អ៊ីហ្សហ្ស៊ី; ១៨ មិថុនា ១៩៣៦ ~ បច្ចុប្បន្ន) ជាព្រះមហាក្សត្រីនៃព្រះរាជាណាចក្រកម្ពុជា​ ព្រះអង្គជាសម្តេចព្រះរាជអគ្គមហេសីនៃព្រះរាជាណាចក្រកម្ពុជា ពីឆ្នាំ១៩៩៣​ ដល់ឆ្នាំ​ ២០០៤​ ក្នុងព្រះបរមនាមជាព្រះរាជអគ្គមហេសីនៃព្រះករុណាសម្តេចព្រះនរោត្តម សីហនុ​ ដោយបានរៀបអភិសេកជាព្រះស្នំ និងមានគភ៌ក្នុងអំឡុងឆ្នាំ១៩៥២ (ដែលកាលណោះ ទ្រង់គង់ក្នុងឋានៈជាអ្នកម្នាង ព្រោះសម្តេចឪមានសម្តេចព្រះរាជកន្និដ្ឋា នរោត្ដម ថាវ៉េត នរលក្ខណ៍ ជាព្រះរាជមហេសីផ្លូវការរបស់ព្រះអង្គ មុនអភិសេកអ្នកម្នាង) បន្ទាប់មកព្រះករុណាព្រះមហាវីរក្សត្រនិងសម្តេចព្រះរាជកន្និដ្ឋា បានលែងលះនៅឆ្នាំ១៩៦៨ អ្នកម្នាង ប៉ូល ម៉ូនិក បានក្លាយជាព្រះមហេសីផ្លូវការរបស់ព្រះអង្គ ។

ព្រះករុណាព្រះបាទសម្តេចព្រះ នរោត្តម សីហនុ និង សម្តេចព្រះវររាជមាតា ព្រះអង្គទាំងទ្វេ មានរាជឱរស(បុត្រា)ពីរអង្គគឺ នរោត្តម សីហមុនី និង ​នរោត្តម នរិន្រ្ទពង្ស 
ក្រោយការយាងគ្រងព្រះបរមសិរីរាជសម្បត្តិលើកទី២ របស់សម្តេចព្រះ នរោត្តម សីហនុ ជាព្រះរាជស្វាមី ទ្រង់បានទទួលការប្រោសព្រះរាជទានរាជគោរម្យងារពេញព្រះយស ជា"សម្តេចព្រះរាជអគ្គមហេសី នរោត្តម មុនិនាថ សីហនុ" 
រហូតដល់ចុងឆ្នាំ២០០៤ ពេលដែលព្រះករុណាសម្តេចព្រះ នរោត្តម សីហនុ ដាក់រាជ្យ ហើយព្រះរាជបុត្រច្បងរបស់ព្រះអង្គ (ព្រះមហាក្សត្របច្ចុប្បន្ន) ត្រូវបានជ្រើសតាំងជាព្រះមហាក្សត្រថ្មី ព្រះអង្គត្រូវបានព្រះករុណាព្រះបាទសម្តេចព្រះបរមនាថ នរោត្តម សីហមុនី ជាព្រះរាជបុត្រា សព្វព្រះទ័យព្រះរាជទាន ថ្វាយរាជគោរម្យងារថ្មី ជា "សម្តេចព្រះមហាក្សត្រី នរោត្តម មុនិនាថ សីហនុ ព្រះវររាជមាតាជាតិខ្មែរ ក្នុងសេរីភាព សេចក្តីថ្លៃថ្នូរ និងសុភមង្គល" ថ្ងៃ​ចម្រើនព្រះជន្ម​របស់​ព្រះអង្គ​នៅ​ថ្ងៃ​ទី ១៨ ខែ​មិថុនា ជា​ថ្ងៃ​ឈប់​សម្រាក​សាធារណៈ​ផ្លូវការ​ក្នុង​ប្រទេស​កម្ពុជា។

ព្រះ​​រាជ​​ជីវប្រវត្តិ 
សម្ដេច​ព្រះ​រាជ​អគ្គ​មហេសី ​នរោត្តម មុនីនាថ សីហនុ ប្រសូត​នៅ​ថ្ងៃ​ទី ១៨ ខែ​មិថុនា ឆ្នាំ១៩៣៦ នាទីក្រុងសាយហ្គន ឫហូជីមិញ ហើយព្រះនាមដើមរបស់ទ្រង់គឺ​ប៉ូល ម៉ូនិក អ៊ីហ្សហ្ស៊ី (Paule Monique Izzi)។ ព្រះ​បិតា​ព្រះ​នាម ហ្សង់ ហ្វ្រង់ស្វ័រ អ៊ីហ្សហ្ស៊ី (Jean François Izzi) ជា​ជនជាតិ​បារាំង ដើម​កំណើត​អុីតាលី តែ​បាន​ទទួល​មរណភាព​នៅសង្រ្គាមលោកលើកទី២។ ព្រះ​មាតា​ព្រះនាម ប៉ុម ពាង (Pomme Peang) មានប្រវត្តិ​មក​ពីភ្នំពេញ។ ព្រះនាង​មាន​ព្រះ​អនុជ​ព្រះ​នាម អាន ម៉ារី អ៊ីហ្សហ្ស៊ី (Ann Mary Izzi)។ ព្រះនាង​បាន​រៀប​អភិសេក​ជាមួយ​ព្រះបាទនរោត្តម សីហនុ ក្នុង​ខែ​មេសា ឆ្នាំ១៩៥២។ ព្រះអង្គមានព្រះរាជបុត្រ២អង្គគឺ៖

 សម្តេចព្រះបរមនាថនរោត្ដម សីហមុនី ដែល​ជា​ព្រះ​មហាក្សត្រ​នៃ​ព្រះ​រាជាណាចក្រ​កម្ពុជា​បច្ចុប្បន្ន ប្រសូត​នៅ​ថ្ងៃ ១៤ ខែ​ឧសភា ឆ្នាំ១៩៥៣។
 ព្រះអង្គម្ចាស់ នរោត្តម នរិន្ទ្រពង្ស ប្រសូត​នៅ​ថ្ងៃ ១៨ ខែ​កញ្ញា ឆ្នាំ១៩៥៤ ប៉ុន្តែបានចូលទីវង្គតនៅឆ្នាំ២០០៣ ដោយ​ជំងឺ​បេះដូង។

ការ​សិក្សា 

 សាលាបឋមសិក្សានរោត្តម
 វិទ្យាល័យព្រះស៊ីសុវត្ថិ
 វិទ្យាល័យ​  Lycée René Descartes

ព្រះរាជ​កិច្ច 

 ទសវត្សន៍ទី៦០ និង៧០ អតីតប្រធានកាកបាទក្រហមកម្ពុជា
 បច្ចុប្បន្ន ប្រធានកិត្តិយសកាកបាទក្រហមកម្ពុជា

ព្រះគោរម្យងារ 

 ២២ កុម្ភៈ ១៩៩២ ព្រះរាជជាយា
 ២ មករា ១៩៩៦ ព្រះរាជអគ្គមហេសីរបស់ នរោត្តម សីហនុ
 ព្រះ​បរមនាម​បច្ចុប្បន្ន សម្ដេច​​ព្រះ​មហាក្សត្រី នរោត្ដម មុនីនាថ សីហនុ ព្រះ​​វររាជ​មាតា​ជាតិ​ខ្មែរ ក្នុង​សេរីភាព សេចក្ដី​ថ្លៃថ្នូរ និង​សុភមង្គល។

គ្រឿង​ឥស្សរិយយស 

 បារាំង

ឯកសារយោង 

រាជវង្សនរោត្តម
បុគ្គលនៅរស់
ព្រះមហាក្សត្រីកម្ពុជា
បុគ្គលមកពីទីក្រុងព្រៃនគរ
ជនជាតិខ្មែរដើមកំណើតបារាំង
ពុទ្ធសាសនិកថេរវាទកម្ពុជា
ជនជាតិខ្មែរដើមកំណើតអ៊ីតាលី
បុគ្គលិកកាកបាទក្រហម
មាតាមហាក្សត្រី
ប្តីប្រពន្ធរបស់នាយករដ្ឋមន្ត្រីកម្ពុជា